Vinkelsliper’n

**Årgang 12-01-2018**

****

Lederen har ordet

Hei, alle kollegaer. Det er vel ei travel tid for dei fleste . Håper dokke tar vare på helsa og unngår skader. Vi har hatt ei utvikling i yrket vårt den siste tida med aukande bruk av diverse reingjerings- og desinfeksjonsmiddel. Eg har ikkje oversikt over kor farleg enkelte av desse stoffa er og om ein nærmast må kle seg som ein romfarer når ein bruker dei (det gjer ikkje eg) Det kan vere lurt å ha produktdatablad i ein perm med seg i bilen om det skulle bli bruk for det. Skulle kanskje hatt ei forelesing om kor farleg dei forskjellige virkestoffa er?

Vil og minne dokke på det elektroniske skadeskjemaet som ligg på storfehelse sidene. Det har ikkje blitt innraporter noko i det seinare. Det treng ikkje vere skade for å rapportere inn. Uønska hendingar kan og vere nyttig å kartlegge .

Minner om at vi er invitert til Sverige på årssamling / årsmøte 17 – 18.01 2019. Det blir i utkanten av Malmø.

Det er fleire måtar å reise til Malmø: fly til København og tog videre, fly til Malmø, fly til Gardermoen og leige buss til Malmø. Kom med innspel til styret. Vi bruker å ha eit styremøte i september der dette blir tema.

Minner og om KVK International Hoof Trimmers meeting i Billund 5.-6.oktober. Meir info på www.kvk.dk

God sommar!

Stein Ove Løken

Hva skjer?

5.-6.10: International Hoof Trimming Conference ( KVK) i Billund <http://kvk.dk/images/slideshow/KVK_Meeting_2018_en.pdf>

Uke 37 og uke 44 (mandag-torsdag): Sertifiseringskurs på Jønsberg landbruksskole. Mer informasjon og påmelding kommer på <http://animalia.no> før sommeren. Se <http://storfehelse.no/klauv/norsk-klauvskjarerlag/info-om-norsk-klauvskj%C3%A6rerlag-nokl-og-innmelding> for informasjon om opplæringsplanen og sertifisering

Høsten 2018: Nybegynnerkurs. Kontakt Trond Løfaldli eller Stein Ove Osland for detaljer.

Nye nettsider for NoKL

I forbindelse med overflyttingen av Helsetjenesten for storfe til Animalia, vil også stoffet på <http://storfehelse.no> gradvis flyttes til <http://animalia.no> Informasjon om og til Norsk klauvskjærerlag vil ligge her: <https://www.animalia.no/no/Dyr/storfe/slik-tilrettelegger-du-for-klauvskjaring/info-om-norsk-klauvskjarerlag-nokl/> . Men løpende informasjon vil du best få dersom du melder deg inn i Facebook-gruppa «Klauvskjærer forum». Du trenger ikke foreta deg noe annet på Face enn å være medlem der 😊. På siden «Aktive klauvskjærere i Norge» kan dere legge inn bedriften deres og hvor dere beskjærer.

Smitteforebygging ved klauvskjæring

Basert på skrivet «Kvalitetssikret klauvskjæring»

Det er viktig at klauvskjærer sørger for adferd og hygiene som reduserer smitterisiko ved å ha klauvskjærer på besøk til et minimum.

Klauvskjærer bør sørge for:

Før besøket:

1. Å ha ren kjeledress, beskyttelsesforkle eller overtrekkstøy. Klær og støvler/sko skal være lett å vaske og skoene skal desinfiseres.
2. Å ha rene/nye hansker.
3. Å kontakte TINE Rådgiving for mer informasjon, dersom besøk foretas i områder med smittsomme sjukdommer som f eks. hoste og diaré. Utsett besøk til minst tre uker etter siste kliniske symptom i besetninger som har vært rammet.
4. Å kontakte Mattilsynet for mer informasjon, dersom besøk foretas i besetninger med restriksjoner.

Under besøket:

1. Å benytte smitteslusa for persontrafikk der denne er tilgjengelig og det er praktisk mulig i forbindelse med arbeidet.
2. Å i størst mulig grad benytte skjøteledninger, grimer og hansker som finnes i besetningen.
3. At utstyr som må tas med inn i husdyrrommet, settes på en plastsekk og reingjøres og desinfiseres etterpå dersom det kommer i kontakt med møkk e.l.
4. Å være oppmerksom på mulig smitteoverføring mellom dyr i besetningen. Eks. Rengjør og desinfiser utstyr som har vært i kontakt med digital dermatitt, slik at ikke neste ku smittes. Det anbefales å bytte skive eller vinkelsliper for hvert dyr med digital dermatitt i besetninger med få tilfeller eller i besetninger der digital dermatitt påvises for første gang. Beskjæring av kviger utføres først.

Etter besøket:

1. At alt utstyr inkludert støvler/fottøy (klauvboks med tauverk, klauvboksens hjul, drivganger, vinkelsliper, fresskiver, slipeskiver, hovkniver, visiteringstenger, skjøteledninger o.l.) rengjøres og desinfiseres så raskt som mulig etter endt beskjæring. Utstyr demonteres om nødvendig før vask og desinfeksjon.
2. Spyl med lunkent vann (må være under 50 grader) på høytrykk og børst, slik at alt synlig smuss og møkk er fjernet.
3. Utfør deretter såpevask med alkalisk såpe og lunkent vann. Såpen påføres med lavt til moderat trykk og skal virke i minst 10 min. Deretter skylles såpen av og utstyret bør tørke før neste punkt.
4. Klauvboks og drivganger påføres egnet desinfeksjonsmiddel (f eks Virkon S) med lavt trykk eller steames. Utstyr legges i desinfeksjonsløsning eller tørkes av med fille dyppet i desinfeksjonsmiddel. Tauverk inkludert festeanordninger for beina dyppes i bøtte med desinfeksjon. Følg bruksanvisningen. La desinfeksjonsløsningen sitte 10-15 min før den skylles av utstyr som lett korroderer (f eks hovknivens blad). La tørke.
5. Benytt hansker, briller og munnbind.
6. At pensler og lokalbehandlende midler som har vært i kontakt med dyra, settes igjen i besetningen.
7. Grundig håndvask ved avreise.

Supplerende kommentarer

1. Viktig at deler på klauvboksen som er i kontakt med dyret og undersiden av klauvboksen vaskes godt, så langt det lar seg gjøre, og desinfiseres. Fotstøtter, bukjorder og tauverk med festeanordninger for beina er spesielt viktige deler.
2. De fleste desinfeksjonsmidler har dårligere effekt under 5 grader. Enkelte desinfeksjonsmidler har god effekt på lavere temperaturer dersom man dobler konsentrasjonen. Dersom det tilsettes 50 mg glykol per l Virkon, har den god effekt ned til -5 grader.
3. Enkelte fjøs har dårlig tilrettelegging for reingjøring av klauvboks. Det er viktig at reingjøringen da utføres så godt som mulig. Ta om mulig slike besetninger sist for dagen eller vurder andre aktuelle steder å vaske boksen.
4. Enkelte klauvskjærere har med vaskeutstyr og vann selv
5. Ved desinfeksjon av fuktige overflater, må konsentrasjonen på desinfeksjonsmiddelet økes eller det må påføres mer
6. Husk at temperaturen på vann faller mot kaldt metall

Husk oppsummeringssamtale ved avsluttet klauvskjæring

Det er viktig for bonden å få et kort sammendrag av tilstanden i besetningen ved avsluttet klauvskjæring. Aktuelle ting å ta opp er hvilke dyr som er pålagt bandasje og hvilken dag den skal tas av. Dessuten også status for smittsomme klauvsjukdommer som digital dermatitt. Dersom digital dermatitt påvises for første gang, må det settes inn tiltak så fort som mulig for å forhåpentligvis få ned smittepresset og dermed hindre flere dyr i å få det. Det kan i noen tilfeller være aktuelt å slakte enkeltdyr, dersom hele dyregruppa er undersøkt i tilstrekkelig grad til å avdekke sjukdom på alle dyr og det er få dyr som har digital dermatitt. Bonden må oppfordres til å kontakte praktiserende veterinær eller TINE-veterinær for **tiltaksplan** i form av 1. Hyppig sjekk i klauvboks (hver 2.-3. mnd) med lokalbehandling 2. Vask og desinfeksjon av klauver i form av fotbad eller spyling 3. Tiltak for å redusere eksponering for gjødsel (dyreflyt, hygiene) 4. Ikke selge livdyr. I andre besetninger kan det være høy forekomst at såleknusning og løsning i den hvite linje som bør tas tak i. Rapportene i klauvskjærerprogrammet er fine å ta utgangspunkt i, ved en slik oppsummeringssamtale. Be også bonden ta kontakt dersom det kan se ut som klauvskjæringen har fått uheldige konsekvenser for noen dyr.

Informasjon om innrapportering av klauvhelse

Registrering ved klauvskjæring er nyttig for å kunne følge klauvhelsa i besetningen over tid, ved utredninger i besetninger med klauvhelseproblemer og for dokumentasjon av besetning og individ ved kjøp og salg. Sistnevnte er spesielt viktig for å redusere risikoen for digital dermatitt ved innkjøp av dyr. Dessuten vil informasjon fra registreringene også kunne brukes til å utvikle tiltak som kan forbedre klauvhelsa hos norske storfe. Informasjonen benyttes blant annet i avlsarbeidet og inngår i dag i Genos klauvindeks.

* I flere land regner man nå klauvlidelser som en like stor som eller større utfordring enn jurbetennelse
* Forekomsten av klauvsjukdommer er større i løsdrift og øker med økende avdrått
* Kyr med vonde klauver mjølker mindre, tar vanskeligere kalv og gir dårligere kvalitet på slaktet
* Mange klauvlidelser er lite synlige, men ofte smertefulle
* Å forebygge klauvsjukdommer er en av de viktigste utfordringene i framtidas storfeproduksjon
* Regelmessig klauvskjæring og god overvåking av bevegelse i tillegg til andre forebyggende tiltak som godt renhold, smittevern, riktig fôring og hensiktsmessig utforming av fjøset, gir bedre klauvhelse og dermed bedre dyrevelferd og økt produksjon.
* Vi anbefaler regelmessig klauvkontroll i klauvboks av alle kyr, minst to ganger årlig og aldri mindre enn én.
* De fleste klauvlidelser kan behandles hvis de oppdages tidlig.
* Klauvhelsa i besetningen generelt blir ikke bedre av at bare ”værstingene” beskjæres
* Det anbefales å benytte profesjonell klauvskjærer
* Klauvskjærere i Norsk klauvskjærerlag er listet på <http://animalia.no> Gi tilbakemelding hvis det er vanskelig å få tak i klauvskjærer.

 **Hvordan?**

Det er tre måter å rapportere klauvhelse på:

1. Klauvskjærer registrerer elektronisk via klauvskjærerprogram (foreløpig bare profesjonelle klauvskjærere) til Kukontrollen/Storfekjøttkontrollen. Printe gjerne oppsummering av listene og gi til bonden FØR dataene sendes.
2. Klauvskjærer/andre registrerer i Helsekort klauv og produsent eller rådgiver rapporterer til Kukontrollen/Storfekjøttkontrollen. Husk å rapportere med klauvskjærers eget ID-nummer.
3. Veterinær registrerer enkelttilfeller av sjukdom i gult eller grønt helsekort eller via Vetin/Dyrehelseportalen. Se klauvkoder i referansekodelsista her: https://www.animalia.no/no/Dyr/dyrehelse/kodelister/ og bak på relativt nye gule og grønne helsekort.

Ved innrapportering av opplysninger fra Helsekort klauv til Kukontrollen gjelder:

* Flere av lidelsene skal registreres med alvorlighetsgrad (mild eller alvorlig). Dette gjelder **halthet, hornforråtnelse, såleknusning, blødninger og haseskader.** Andre diagnoser skal ikke registreres med alvorlighetsgrad.
* Alle diagnosene kan registreres på beinnivå (dette er valgfritt).
* Det kan registreres behandling (kloss og/eller bandasje) på flere av klauvlidelsene (på noen av lidelsene er det ikke mulig å rapportere en viss type behandling, f eks vil ikke systemet godta kloss på hudbetennelse) og evt. ønske om oppfølging. Oppfølging må hukes av på dersom det er rapportert behandling. Ellers vil ikke systemet godta rapporteringen på dette dyret.
* Kode 17 gikk ut I 2014 og ble erstattet med kodene 29 (løsning i den hvite linjen) og kode 30 (byll i den hvite linjen). Tidligere registrert kode 17 vises fortsatt som kode 17.
* Kode 14 (dermatitt/hudbetennelse) ble fom. 2014 definert som mild hudbetennelse (interdigital dermatitt), mens digital dermatitt (alvorlig/smittsomm hudbetennelse) ble skilt fra som kode 20.
* Definisjoner på klauvlidelsene er i Nordisk klauvatlas.

Se dessuten veiledning for utfylling bak på klauvhelse-kortet.

**Helsekort klauv** bestilles på*animalia@animalia.no*

**Klauvskjærerprogram og terminaler** kan bestilles av klauvskjærere som er medlem i Norsk klauvskjærerlag, har gått kurs og ønsker å benytte klauvskjærerprogram til innrapportering av klauvhelse. Kontakt ase.sogstad@animalia.no eller tlf 91667322

Her er gjeldende priser:

* Algiz 10X : Kr 18.817,-
* Algiz 8X: Kr 14.572,-
* Tablet 8 Ruggedtech, 8,0’’: Kr 9.212,-
* Tablet 10 Ruggedtech, 10,1’’: Kr 11.341,-
* Panel PC Full IP66, 15’’: Kr 17.322,-

Priser på tilleggsutstyr:

* Vehicle mount (for montering på f eks klauvboksen): Kr 928,-
* Hand strap: Kr 129,-
* Shoulder strap: kr 215,-
* Vehicle charger (billader): kr 214,-
* Stylus Pen (pekepenn): kr 242,-

Alle priser er eks mva.

Alle de norske respondentene var fornøyd eller veldig fornøyd med klauvskjærerprogrammet

Her følger et sammendrag av spørreundersøkelsen:

Det var 16 stk av nærmere 40 brukere som svarte på undersøkelsen. Alle var klauvskjærere.

Tre stk benytter Algiz 10x, 11 stk Lenovo, en Lamina og en ruff tab. Tretten stk synes terminalen fungerer bra, tre synes ikke det. Grunner som ble nevnt var at den «fryser» dersom man ikke berører skjermen ofte nok og at datoen endrer seg.

Seks stk kunne tenke seg å bruke smart phone til registrering. Tre kunne tenkte seg å benytte windows som system for innrapportering, tolv stk Android og 6 stk IOS ( IPhone etc) ( flere alternativer mulig).

Av andre forslag til forbedringer var: Datoen i programmet lever sitt eget liv! Mulighet til å vente med overføring av besetninger til bonden har betalt, sammendrag som kan sendes regnskapsfører, mulighet til å legge inn bilde på individ, mulighet for «Annen skade» der diagnosen ikke finnes i programmet, mulighet for å søke på navn og ikke produsentnummer, få opp hastigheten, bedre informasjon om nedetid i Kukontrollen slik at nedlasting kan planlegges bedre, det er for lite tastatur for å skrive oppfølgingskommentarer. Halvparten av de som svarte ønsker faktureringsmulighet i programmet.

Ca halvparten av de som svarte viser de ulike listene til bonden, mens ca halvparten ikke gjør noe med dem. En av respondentene skriver ut og lagrer som pfd. Bortsett fra at ingen bruker lista over ikke-behandlede/klauvskårede dyr.

Tusen takk til dere som tok dere tid til å svare!

**Det er nå bestemt at klauvskjærerprogrammet skal nyutvikles.** Hovedårsaken er teknisk og ligger i Danmark, men med dette vil vi også få mulighet til å få et enda bedre og mer funksjonelt program tilpasset flere plattformer. Det er fortsatt mulig å komme med forslag til forbedringer.

Klauvskjærerterminaler til alle klauvskjærere

Alle klauvskjærere kan nå melde sin interesse for klauvskjærerterminal, også de som ikke er sertifiserte enda. De som ønsker terminal kan melde til ase.sogstad@animalia.no fortløpende. Dersom noen mener de har meldt interesse, men ikke fått tilbud – gi beskjed. Klauvskjærer kjøper terminalen til kostpris, men kan søke om å få refundert halve beløpet ved sertifisering.

Nytt om klauvskjærerdekning

Ingen nye meldinger

Vinkelsliper’n trenger stoff fra dere!

Kom med forslag til stoff eller skriv om noe fra egen praksis e.l.

Redigert av Åse Margrethe Sogstad